Džonki
Džonki on lamedapõhjaline, madala keskosaga pukspriidita rannasõidu- ja jõepurjelaev Kagu-Aasias ja Indoneesias. Pikkus on harilikult kuni 60 meetrit, kandevõime umbes 600 tonni. Purjeka sisemus oli juba keskajal jaotatud veetihedate vaheseintega ruumideks. Enamasti 2–3 mastis on nelinurksed horisontaalsete tugevusliistudega pilliroost või niinest punutud rasked purjed. Viimastel aastakümnetel on paljudel džonkidel mootor. Vaikse ilmaga kasutatakse aere. Laeva vööriparrastele olid maalitud silmad.